Man gered wat dae lank teen beer baklei | Maroela Media
'n Afgeleë kamp naby Nome, Alaska waar die slagoffer van die beeraanval op 16 Julie 2021 gered is (Foto: USCGAlaska)
'n Man wat vir 'n week lank aanvalle van 'n grizzlybeer in die Alaska-wildernis afgeweer het, herstel van sy beserings ná hy in 'n kamp vasgekeer is, het die Amerikaanse Kuswag gesê.
Lugbemanning het verlede week Vrydag 'n "SOS"-teken op die dak van 'n hut opgemerk tydens 'n roetine helikoptervlug oor die westelike deel van die Alaska-kus. Dit is eers toe die helikopter omgedraai het om die boodskap te ondersoek dat hulle die man opgemerk het wat met sy twee arms in die lug staan en waai het.
"Dié gebaar is 'n internasionale teken vir iemand wat in die moeilikheid is," lui 'n verklaring deur die Kuswag. "Die span het geland en kontak gemaak met die man. Hy het mediese behandeling nodig gehad nadat hy 'n paar dae vantevore deur 'n beer aangeval is."
Die man het 'n besering aan sy been opgedoen en kneusplekke aan sy lyf. Hy het gesê die beer het hom geteister en vir 'n week lank glo elke aand na die man se kamp teruggekeer.
Die Kuswag het die man na die nabygeleë dorp Nome geneem waar hy behandeling vir sy beserings ontvang het.
Die man is vroeër deur sy vriende as vermis aangemeld toe hy nie teruggekeer het nie.
'n Grizzlybeer (Foto: Bobisbob via Wikimedia Commons)
Die grizzlybeer of grysbeer (Ursus arctos horribilis) is 'n subspesie van die bruinbeer wat in Noord-Amerika voorkom. Grizzlybere kan tot 600 kg weeg. As die bere op hul agterpote staan, kan hulle 'n hoogte van 3 meter bereik. As die bere met rus gelaat word, is hulle normaalweg nie 'n bedreiging vir mense nie. As iemand wel aangeval word, is dit raadsaam om roerloos te bly lê sodat die beer dink dat sy prooi dood is, of ten minste nie meer 'n bedreiging inhou nie. Dit help nie om terug te veg nie. Dit is ook onwys om weg te hardloop, omdat hulle vinniger as mense is.